German physician Wolfgang Wodarg claims the coronavirus is harmless.
Od početka epidemije koronavirusa na europskom tlu video snimka intervjua Wolfganga Wodarga, njemačkog liječnika i bivšeg zastupnika u Bundestagu, bilježi milijune pregleda na servisu YouTube., Intervju na njemačkom jeziku s engleskim titlovima do danas je skupio gotovo 2,3 milijuna pregleda. Ista snimka postavljena je na ovaj servis i na brojnim drugim jezicima – francuskom, turskom, češkom, španjolskom, estonskom, slovačkom, srpskom…, Wodargova snimka sa srpskim prijevodom izrazito je popularna u Hrvatskoj, što se može vidjeti po brojnim komentarima ispod videa i dijeljenjima na društvenim mrežama. Taj video, postavljen na YouTube 28. ožujka, do sad je pregledan 395.000 puta, dok je na Facebooku njegova popularnost još i veća – 859.000 pregleda od 22. ožujka., U Hrvatskoj Wodarg ipak nije uspio steći popularnost kao u susjednoj Srbiji ili Bosni i Hercegovini, ali njegove stavove sa svojim su čitateljima podijelili Dalmatinski portal, Hop.com.hr, iVijesti.hr te još neki portali., Odmah na početku videa naslovljenog „Objasnio histeriju oko virusa“, koji je dao pogonsko gorivo mnogim teoretičarima zavjere, Wodarg tvrdi da je epidemija koronavirusa „navodna“, a potom sebe predstavlja kao liječnika koji rukovodi zdravstvenim odjelom i koji ima svoj sustav za praćenje gripe te svake godine promatra koliko je osoba oboljelo od te bolesti na području od 150.000 stanovnika., U nešto manje od 11 minuta ovaj njemački pulmolog pristupačnim jezikom gledateljima daje školsku lekciju iz virusologije, u koju je upakirao i niz sumnjivih teorija, od toga da je koronavirus sasvim uobičajen, ništa gori od prethodnih valova gripe; da su političari koji odlučuju o mjerama povezani sa znanstvenicima koji žele biti bitni u politici jer im trebaju sredstva za njihove institucije; da ga cijela priča oko proglašavanja epidemije podsjeća na bajku o carevom novom ruhu gdje je samo malo dijete smjelo reći „gle, car je gol“., Snimku zaključuje s pitanjima „kako ste saznali da je virus opasan“ i „zar nismo imali istu stvar prošle godine“, a potom poentira – „Car je gol“., Sve u svemu, Wodarg ostavlja dojam stručnjaka od povjerenja i njegovi zaključci zvuče uvjerljivo sve dok se držite njegove logike. A njegova je logika na nekim mjestima potpuno pogrešna, prvenstveno jer smatra da su svi koronavirusi jednako opasni, ne prepoznaje opasnost od pandemije i tvrdi da je novi virus zapravo star., Netočnim Wodargovim tvrdnjama ranije su se bavili i kolege s bosansko-hercegovačkog fact-checking portala Raskrikavanje.ba., Njemački liječnik, između ostalog, nudi sljedeću računicu – oko deset posto svih postojećih virusa su koronavirus, pa ako je u prethodnim valovima gripe bilo 20.000 do 30.000 smrtnih slučajeva tada je prošlih godina uvijek zabilježeno 2.000 do 3.000 smrtnih slučajeva uzrokovanih koronavirusom, a „mi smo daleko od toga“., Iako je neporeciva istina da je obitelj koronavirusa starija od aktualnog virusa SARS-CoV-2, njegovu računicu demantiraju podaci saveznog njemačkog Instituta Robert Koch koji u izvještaju iz 2019./2020. godine donosi podatak da je od gripe u Njemačkoj umrlo 247 ljudi, dok je zabilježeno 145.258 slučajeva gripe potvrđenih laboratorijskom dijagnostikom., Usporedbe radi na jučerašnji dan (27. travnja) prema javno dostupnim podacima, Njemačka je imala 158.758 potvrđenih slučajeva zaraze virusom SARS-CoV-2 i 6.126 smrtnih slučajeva, što je sasvim drugačije od Wodargove računice koju je iznio prije mjesec i pol., Pri tom treba primijetiti kako je Njemačka jedna od zemalja s najmanjom smrtnošću u odnosu na broj zaraženih. Na milijun stanovnika od posljedica koronavirusa u Njemačkoj su umrle 73 osobe, dok je primjerice u Belgiji ta brojka daleko veća (622), kao i u Španjolskoj (503) ili Italiji (446)., Dakle, iskustvo s novim virusom pokazalo je da su infekcije puno češće teškog ili smrtonosnog oblika nego kod virusa obične gripe, s kojom je Wodarg usporedio SARS-CoV-2., Wodarg u više svojih medijskih istupa inzistira na tome da je koronavirus „stara stvar“ i „ništa novo“, ne uzimajući u obzir činjenicu da je novi virus iz obitelji koronavirusa, dakle SARS-CoV-2 ipak star tek nekoliko mjeseci., „Ono što Wodarg radi je neodgovorno. Takva dezinformacija potiče ljude da ne shvaćaju ozbiljno mjere opreza i na taj način potiču virus na širenje“, kaže profesor biofizike s Bioinstituta Sveučilišta u Baselu, Richard Neher, na švicarskom portalu Watson u tekstu naslova „Potpuna glupost – ovako je biofizičar razmontirao videozapis njemačkog liječnika“., Neher objašnjava da koronavirusi uistinu postoje duže vrijeme, ali da je ovaj „aktualni“ ušao u ljudsku populaciju tek prije četiri mjeseca, što dokazuje njegova genetska struktura. „Dakle, tvrdnja da je ovaj virus prisutan već duže vrijeme – pogrešna je“, zaključuje Neher., Da je većina koronavirusa uistinu uglavnom bezopasna, kako i Wodarg tvrdi, potvrdio je i Alexander Kekulé, profesor medicinske mikrobiologije i virologije na Sveučilištu Martin Luther u njemačkom Halle-Wittenbergu. Međutim, za razliku od većine koronavirusa, virus SARS-CoV-2 ima stopu smrtnosti veću desetak puta nego što je u slučaju obične gripe, kaže Kekulé za njemačku televizijsku kuću MDR., „Ako ste zaraženi virusom SARS-CoV-2, šanse da od njega umrete puno su veće nego kod gripe. I pri tom nismo u mogućnosti zaštititi svoje medicinsko osoblje od zaraze“, objašnjava te zaključuje kako su Wodargovi argumenti besmisleni., Ovaj liječnik i biofizičar upozorava na još jedan nedostatak u Wodargovoj teoriji prema kojoj su uvedene mjere nepotrebne. Naime, ukoliko postoji veliki broj teških slučajeva koji zahtijevaju hospitalizaciju zaraženih osoba, pojavljuju se i sekundarni efekti – bolnice su prenapučene zbog čega se ne mogu liječiti pacijenti oboljeli od drugih bolesti., Također, Wodarg u videu objašnjava kako je sasvim normalno da se virusi mijenjaju jer se samo tako mogu nastaviti širiti, ali ne problematizira činjenicu da za SARS-CoV-2 još uvijek ne postoji cjepivo, niti imunitet u populaciji, zbog čega će se zdravstveni sustavi brzo preopteretiti ukoliko se epidemiološkim mjerama ne proba smanjiti doseg pandemije. On ne prepoznaje da je, u trenutku u kojem govori, pandemija u Njemačkoj i ostatku Europe, izuzev Italije, tek na svome početku., S Wodargovim viđenjem stvari ne slažu se brojni znanstvenici diljem svijeta. Primjerice znanstvenici s londonskog Imperial Collegea današnju pandemiju opisali su kao najveću prijetnju zdravlju još od španjolske gripe s konca Prvog svjetskog rata., Pokazuju to i podaci koji, u vrijeme kada je Wodarg snimao video, još uvijek nisu bili toliko alarmantni. Naime, na dan 27. travnja 2020. u svijetu je 3 milijuna potvrđenih slučajeva, i 207.000 umrlih, dok je na dan kada je objavljen viralni video bilo 145.417 zaraženih u svijetu i 5.428 smrtnih slučajeva., Ovako to objašnjava Faktenfinder, rubrika njemačke državne televizije ARD, koja je provjerila Wodargove navode:, „SARS-CoV-2 toliko je nov da praktički nitko na njega nije imun. Stoga je rizik od brze, istodobne infekcije posebno velikog broja ljudi veći nego kod poznatih patogena. Budući da novi koronavirus napada pluća mnogih pacijenata, veliki broj ljudi morat će biti smješten na jedinice intenzivne njege, s respiratorima. Kapaciteti za to su ograničeni, čak i u Njemačkoj koja ima veliki broj kreveta za intenzivnu njegu u usporedbi s drugim državama. U zemljama u kojima je SARS-CoV-2 bio posebno jak (Kina, Italija), već se pokazalo da zdravstveni sustav brzo doseže svoje granice.“, Brojne Wodargove izjave činjenično je provjerio i dnevni list Tagesspiegel, koji piše kako jeste točno da se virusi stalno mijenjaju, ali da je to bezopasno samo ukoliko te promjene ne utječu na mogućnosti distribucije ili patogenost bolesti, a upravo se to dogodilo s novim koronavirusom., Da su Wodargove tvrdnje u velikoj mjeri činjenično nedokazive zaključak je i Faktenfuchsa, Bavarskog radija koji je vrlo obimno provjerio sve ono što Wodarg iznosi u svojim istupima., Na tezu da je ova vrsta virusa otprije bila poznata reagirao je i Stephan Becker s Instituta za virologiju poznatog njemačkog Sveučilišta u Marburgu., „Da je ovaj virus već bio prisutan u Italiji ili Kini, prepoznali biste bolesne koji su negativni na poznate respiratorne patogene i potražili biste novi patogen – kao što je to bilo u prosincu u Kini”, kaže Becker za njemačku agenciju DPA (Deutsche Presse-Agentur) koja se također pozabavila Wodargovim tvrdnjama., Na to se nadovezuje i član odbora njemačkog Infektološkog centra (DZIF) i liječnik Sveučilišne klinike u Kölnu, Jörg Janne Vehreschild, koji pojašnjava da podaci o tijeku bolesti pružaju daljnje dokaze kako se ne radi o starom, nego o novom patogenu koji se brzo širi., Njemački portal za provjeru točnosti informacija, Correctiv, još je 18. ožujka objavio tekst koji redom ruši Wodargove tvrdnje., Njegovu tezu kako je upitno da li razvijeni testovi uistinu detektiraju samo novi virus ili istovremeno mjere i druge viruse tipa SARS, jer je test razvijen u Berlinu gdje nije bilo virusa iz Wuhana, na Correctivu su oborili znanstvenim dokazima. Naime, znanstveno je utvrđeno da test jasno može razlikovati novi virus od ostalih, što je ispitano na gotovo 300 kliničkih slučajeva., Correctiv citira i najpoznatijeg njemačkog virologa, Christiana Drostena, čiji je tim s berlinske Klinike Charité radio na razvijanju testa, a koji kaže da su nakon opsežnog ispitivanja odabrani testovi koji su najbolje odgovarali novom virusu., Nakon toga oni su dodatno potvrđeni na Sveučilištu u Hong Kongu, Sveučilištu u Roterdamu i u Zavodu za javno zdravstvo u Londonu. Tek potom provedeno je i validacijsko istraživanje sa stotinama stvarnih uzoraka bolesnika, s drugim koronavirusima i virusima prehlade., „I nikad nije bilo lažne pozitivne reakcije. Dakle, ovaj test ne reagira na bilo koji drugi ljudski koronavirus ili bilo koji drugi virus prehlade“, kaže Drosten za njemačku televizijsku postaju NDR., Friedemann Weber, virolog sa Sveučilišta u Gießenu u listu Berliner Zeitung posvetio je cijeli tekst Wodargovim pogrešnim tumačenjima. Među ostalim i dijelu u kojem Wodarg tvrdi da test na SARS-CoV-2 nije validan., „Da je samo pogledao dostupnu publikaciju od 23. siječnja pomogao bi si, jer već u sažetku stoji kako je test potvrđen“, piše Weber zaključujući da nema nikakvih argumenata za tvrdnju da test daje pozitivne rezultate i na druge tipove koronavirusa. Ovaj virolog u tekstu otvoreno pita Wodarga: „Hej Woody, jesi li uopće pogledao činjenice? Očito ne! Pa zašto?“., U svim istupima Wolfganga Wodarga se obavezno ističu dvije stvari. Prvo, kako je on dugi niz godina bio zastupnik SPD-a (Socijaldemokratska partija Njemačke) u njemačkom parlamentu. A drugo da je član radne grupe za zdravlje njemačkog Transparency Internationala. Te ga dvije stvari u očima gledatelja bez medicinskog obrazovanja čine naizgled vjerodostojnim izvorom., No Wodargove bivše stranačke kolege odmah su kritizirale njegove javne istupe. Među prvima je to učinio Karl Lauterbach, SPD-ov zastupnik u aktualnom sazivu Bundestaga, inače profesor epidemiologije na Sveučilištu u Kölnu i jedan od glavnih kreatora zdravstvene politike ove stranke., „Nerado to kažem, ali mora se reći: bivši kolega iz SPD-a Wolfgang Wodarg, kojeg zapravo cijenim, o SARS-CoV-2 govori čiste gluposti. U cijeloj Europi liječnici se bore za život oboljelih i ovakav Wodargov stav je neodgovoran“, poručio je Lauterbach na svom Twitter profilu još 16. ožujka., SPD je i službeno reagirao te je na jednom od svojih YouTube kanala postavio Lauterbachov video u kojem Wodargove tvrdnje naziva „fake newsom“. I zamjenica šefa kluba zastupnika socijaldemokrata u Bundestagu, Bärbel Bas, ogorčena je zbog štete koju Wodarg nanosi. “Smatram da su izjave Wolfganga Wodargasa vrlo neodgovorene”, izjavila je za Nordkurier., Wodargovu stručnost po pitanju koronavirusa, kako smo već naglasili, potencira se podatkom kako je on član radne grupe za zdravlje Transparency Internationala. Nakon što su Wodargove tvrdnje krenule u pohod i po najdaljim zakucima planete, Transparency International je objavio priopćenje u kojem se distancira od njegovih izjava te je Upravni odbor još 25. ožujka Wodargu jednoglasno suspendirano članstvo u ovoj organizaciji. Wodarg je pozvan na sjednicu na kojoj se odlučivalo o njegovoj suspenziji, ali je odbio doći., „Wolfgang Wodarg više ne može obavljati nijednu funkciju u odboru, niti onu voditelja radne grupe za zdravstvo“, stoji u priopćenju njemačkog Transparency Internationala. Dodaje se kako će Upravni odbor angažirati neovisno tijelo koje će nakon analize Wodargovih komentara o koronavirusu odlučiti je li njegovo ponašanje kršilo pravilnik ove organizacije. Uz to se napominje i da su Wodargovi komentari objavljivani na „antidemokratskim platformama i platformama teorija zavjere“., „Za nas kao organizaciju nedopustivo je da član odbora širi svoje ‘osobne’ stavove, temeljene na pravu slobode izražavanja, putem platformi koje su u suprotnosti s osnovnim demokratskim načelima“, poručio je predsjednik njemačkog Transparency Internationala Hartmut Bäumer u javnom pismu svome članstvu., U pismu se navodi da Wodarg za širenje svojih teorija nastupa i u radikalnim te antisemitskim „medijima“, usko povezanim s ekstremno desnom strankom AfD (Alternativa za Njemačku), koji su toliko udaljeni od demokratskih uvjerenja i načela Transparencyja, piše Bäumer, da je bilo kakva suradnja s njima zabranjena., Od Wodarga je Upravni odbor zatražio da povuče izjave koje je dao takvim medijima, kao i da zatraži brisanje tekstova u kojima su korištene njegove izjave te da se ne koristi svojim članstvom u Transparencyju prilikom istupa u medijima, ali Wodarg nije ni odgovorio na te zahtjeve, nego je potom dao novi intervju jednom takvom mediju., Correctiv se prisjetio i kako ovo nije prvi put da Wodarg okrivljuje financijske interese nekih lobija iza uvedenih mjera protiv bolesti. Naime, prije deset godina, u Vijeću Europe je kritizirao odgovor Svjetske zdravstvene organizacije na virus H1N1, takozvanu svinjsku gripu, kada je proglašena pandemija. Wodarga je tada, slično kao i sada, smatrao da je to u interesu farmaceutske industrije koja želi zaraditi na cjepivu., Iako su kasnije istrage doista utvrdile korupciju u Svjetskoj zdravstvenoj organizaciji (The Guardian), pokazalo se i da pandemija svinjske gripe nije baš bila bezopasna: rezultirala je s preko 18.000 smrtnih slučajeva., Također, pronašli su i Wodargov tekst na stranicama Transparency Internationala gdje govori o kompanijama koje izmišljaju epidemije kako bi profitirale na ljudskom strahu., S ovog portala uspjeli su telefonski kontaktirati Wodarga koji im je rekao da on samo dokazuje da je koronavirus postojao i ranije., To njegovo „dokazivanje“ došlo je u pravom trenutku kada je stanje u društvu idealno za širenje netočnih informacija, nagađanja i teorija zavjere. Novinari su ga upitali shvaća li da trenutno ljudi ne mogu razdvojiti rasprave o nedostatku valjanosti postupaka ispitivanja od navodnih zavjera kineskih političara i znanstvenika., „U ovom trenutku svatko odabire ono što želi“, njegov je odgovor, u kojem ne pokazuje nimalo spremnosti da preuzme odgovornost za ljude koji su ohrabreni njegovim javnim istupima zaključili da je pandemija obična izmišljotina te se izložili zarazi, što je u nekim slučajevima možda rezultiralo i smrću., Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka., © faktograf.hr\n2020
Njemački liječnik Wolfgang Wodarg netočnim tvrdnjama pokušava uvjeriti javnost da je koronavirus bezopasan - Faktograf.hr